"Sunt destul de bun, dar el este cel mai bun". Jurgen Klopp, declarație în forță înainte de Liverpool - Manchester City
Liverpool și Manchester City sunt adversare în etapa a 28-a din Premier League. Partida se joacă duminică, de la 17:45, pe Anfield.
Cele două formații sunt despărțite de doar un singur punct, astfel că rezultatul partidei ar putea avea o miză importantă pentru stabilirea campioanei din acest sezon.
Pentru Jurgen Klopp și Pep Guardiola va fi al 30-lea duel în care vor fi adversari, iar tehnicianul neamț nu s-a sfiit să-și laude oponentul din derby-ul din Premier League.
"Maniera în care a influențat fotbalul... în ciuda numărului mare de trofee pe care le-a câștigat, când îl vezi cum se comportă, pare că nu a câștigat niciodată nimic. Dorința sa este extraordinară. Este un antrenor excelent. Știu că sunt destul de bun la ceea ce fac, știu că nu sunt rău, dar el este cel mai bun.
O respectăm pe City. Guardiola este cel mai bun antrenor din lume, Haaland cel mai bun 9, Foden cel mai bun jucător englez. City este cea mai de succes echipă din Anglia în ultimii ani, poate chiar din Europa. Recordurile lor sunt incredibile", a declarat Jurgen Klopp.
Jurgen Klopp, dorit ca expert TV!
Jurgen Klopp (56 de ani) va pleca în vară de la Liverpool, echipa pe care a antrenat-o timp de nouă ani.
Jurnalistul Mike Keegan scrie că BBC și ITV se luptă pentru semnătura antrenorului german. Concret, acestuia i se oferă rolul de expert TV pe parcursul Campionatului European din 2024, care va fi găzduit de Germania.
Jurgen Klopp a semnat cu Liverpool în octombrie 2015, după despărțirea de Borussia Dortmund. Antrenorul german a stat timp de 9 ani pe banca "cormoranilor", alături de care a cucerit 9 trofee.
UEFA Champions League, Premier League, Campionatul Mondial al Cluburilor, Supercupa Europei, FA Cup, două EFL Cup și Supercupa Angliei sunt trofeele câștigate de Jurgen Klopp la Liverpool.
Urmăriți SPORT.RO și pe Google News